寄李晦庵
作者：趙蕃
朝代：宋

paragraphs: 昔我曾大父，高交世無倫。
晚生不盡得，所知三數人。
堂堂贊皇公，實能繼張陳。
諫垣磨薦墨，許之以經綸。
江陵竟連蹇，翰墨留餘珍。
晦庵乃其季，英氣蓋八垠。
家世斯文事，屬付真不泯。
我亦早聞義，中年見天津。
委曲問先世，與成傾蓋親。
公故鼎富貴，我乃困賤貧。
有詩猥蒙誦，顧乏佳句新。
往過龔州庵，凍筆書吟呻。
公來辱繼作，春氣動壁塵。
去年濡須家，墨妙出傾囷。
乍疑何人書，老大能精神。
熟視乃鄙作，愧汗幾拭巾。
已焉忽語此，知公蓋深仁。
憫我抱奇疾，不救死且瀕。
稍加匕寸施，庶使屈得伸。
寧知苶然姿，攣拳殆終身。
一官胡爲哉，鴻毛等千鈞。
野馬窘受駕，白鷗悲就馴。
五斗未及飽，已遭窮鬼嗔。
劍津駭騰變，牛衣泣酸辛。
非惟糟糠念，要是無補紉。
朝餐罷舉案，寒日空懸鶉。
舍公竟誰訴，尺書走踆踆。
如聞著書餘，抄經窮夕晨。
儻匪官閑散，那得了此因。
楓香出楚地，茗椀寧加閩。
水屏供倦息，枕流絕緇磷。
獻芹則小小，用意誰諄諄。
秋風日夜急，木落知松筠。
竚立不可見，悠然漫溪濱。